Sewe vas ná polisiebeampte se doodArgieffoto: SAPD Sewe verdagtes is in hegtenis geneem in verband met die moord op ŉ polisiebeampte, Akani Brondly Mongwe (30) by Braamfischerville in Gauteng. “Daar is beslag gelê op drie ongelisensieerde vuurwapens en twee voertuie is gekonfiskeer,” het kol. Lungelo Dlamini, woordvoerder van die polisie, gesê. Die verdagtes, tussen 20 en 45 jaar oud, sal Woensdag in die Protea-landdroshof verskyn op aanklag van moord, poging tot moord, sakeroof en die besit van ongelisensieerde vuurwapens. “Nog twee verdagtes was vermoedelik betrokke en die soektog duur voort,” het Dlamini bygevoeg. Lt.genl. Deliwe de Lange, provinsiale polisiekommissaris, het die vinnige reaksie van die span speurders geloof. “Dit bring verligting aan die provinsiale bestuur, die beampte se familie en sy kollegas asook die plaaslike gemeenskap. Die polisie sal nooit rus totdat alle polisiemoordenaars aangekeer is nie.” Nog ŉ polisiebeampte wat tydens die voorval geskiet is, sterk aan in die hospitaal. Maroela Media het vroeër berig die twee polisiekonstabels van Dobsonville was Maandag in die vroeë oggendure besig met patrolliewerk in Braamfischerville toe ŉ groep verdagtes skielik op hulle losgebrand het. Die konstabels het versterking ontbied en die polisie se honde-eenheid het reageer. Met hul aankoms op die toneel het die verdagtes ook op hulle losgebrand en ŉ skietgeveg het ontstaan. Die groep verdagtes, wat glo vroeër ŉ kitsbank by ŉ vulstasie in Braamfischerville opgeblaas het, het in twee voertuie gevlug. Een voertuig het teen ŉ huis gebots waarna een verdagte doodgeskiet is en ŉ ander ontsnap het.